ഡ്രൈവിങ്ങിനിടെ ബ്ലൂടൂത്ത് ഫോണ്: ഹൈക്കോടതി വിശദീകരണം തേടി കൊച്ചി: വാഹനമോടിക്കുന്നതിനിടെ ബ്ലൂടൂത്ത് സംവിധാനത്തിലൂടെ മൊബൈല് ഫോണില് സംസാരിക്കുന്നത് കുറ്റകരമാക്കാനുള്ള തീരുമാനം ചോദ്യംചെയ്തു സമര്പ്പിച്ച ഹര്ജിയില് ഹൈക്കോടതി സര്ക്കാരിന്റെ വിശദീകരണം തേടി. മോട്ടോര് വാഹന വകുപ്പിന്റെയും പോലിസിന്റെയും നടപടി ചോദ്യംചെയ്ത് കളമശേരി സ്വദേശിയായ ജിയാസ് ജമാലാണ് അഡ്വ.ഫിറോസ് മുഖേന കോടതിയെ സമീപിച്ചത്. സര്ക്കാര് തീരുമാനം താല്ക്കാലികമായി റദ്ദാക്കണമെന്ന ആവശ്യം കോടതി അനുവദിച്ചില്ല.മോട്ടോര് വാഹന നിയമത്തിലെ 184സി പ്രകാരമാണ് ബ്ലൂടൂത്തില് സംസാരിക്കുന്നതിനെതിരേ നടപടി എടുക്കാന് പോലീസും മോട്ടോര് വാഹന വകുപ്പും തീരുമാനിച്ചത്. ഇക്കാര്യം ഡി.ജി.പി. ഉള്പ്പെടെ പ്രഖ്യാപിക്കുകയും ചെയ്തിരുന്നു. എന്നാല്, ഹാന്ഡ്സ് ഫ്രീ ഉപകരണങ്ങള് ഈ വകുപ്പില് വരില്ലെന്നാണ് ഹര്ജിക്കാരന്റെ വാദം. 184 സി അനുസരിച്ച് ആദ്യ തവണ പിഴയും കുറ്റം ആവര്ത്തിച്ചാല് ലൈസന്സ് റദ്ദാക്കുന്നത് ഉള്പ്പെടെയുള്ള നടപടികളും ഉണ്ടാകും.